Catarroja premia l'esforç per mantindre les tradicions i ajudar a les famílies catarrogines en les seues distincions pel 9 d’octubre
10 oct. 2022

El 9 d'octubre sempre ve acompanyat a Catarroja del lliurament de distincions a persones que, amb la seua aportació, han contribuït a millorar la societat local. Després de dos anys de pandèmia, en el qual aquest reconeixement ha anat a parar a col·lectius fonamentals per la seua labor indispensable durant la COVID’19, cossos i forces de seguretat, sanitaris, comunitat educativa… enguany els guardons han premiat l'esforç, per mantindre les tradicions, de diferents persones del municipi.

Així doncs, l'alcalde de Catarroja, Jesús Monzó, impulsor d'aquests premis ha volgut ressaltar el valor de la ciutadania i com, gràcies al seu impuls, el nom del municipi ha destacat de manera notable. L'acte va tindre lloc divendres 7 d'octubre a les 20 hores en el saló de plens de l'antic Ajuntament de la plaça Llotgeta, un espai recuperat per l'actual equip de govern i que ja és un dels grans atractius del municipi degut a la seua bellesa arquitectònica. Prèviament, va partir la desfilada des del Parc dels Barraques oferit pel Grup de Danses La Xicalla.

El primer dels premiats ha sigut el veí de Catarroja David Jorge. L'Ajuntament li va entregar el reconeixement pel seu desinteressat treball de documentació que ha fet possible que el ‘Concurs internacional de allipebre’ obtinguera la declaració de Festa d'interés turístic autonòmic. D'altra banda, Pepa Garzón i Manolo Chilet van ser reconeguts per la seua dilatada trajectòria de tota una vida impulsant les tradicions valencianes i el ‘cant d’estil’.

Finalment, el col·lectiu local de Càritas Interparroquial ha rebut l'aplaudiment dels assistents. Des de fa anys treballen de manera incansable per les famílies més necessitades del municipi sempre amb una col·laboració inseparable per part de l'Ajuntament que els brinda tot el suport i ara reconeix la seua labor amb aquest premi. Tot l'esdeveniment va poder ser seguit a través del canal de Youtube de l'Ajuntament de Catarroja.

“Des que organitzem els Premis Nou d’Octubre de Catarroja, aquests venen a ocupar un espai molt important com a impulsors d'un sentiment de pertinença i dignificació del treball desinteressat de la ciutadania pel seu municipi. Per això, hui és un motiu d'orgull per a Catarroja veure com a ciutadans i associacions locals recullen l'aplaudiment de tot el seu poble”, explica Jesús Monzó, alcalde de Catarroja.